CELEX: 32020D2152
Language: ro
Date: 2020-12-17 00:00:00
Title: Decizia (UE) 2020/2152 a Comisiei din 17 decembrie 2020 privind taxele datorate Agenției Uniunii Europene pentru Cooperarea Autorităților de Reglementare din Domeniul Energiei pentru colectarea, utilizarea, prelucrarea și analizarea informațiilor raportate în temeiul Regulamentului (UE) nr. 1227/2011 al Parlamentului European și al Consiliului (Text cu relevanță pentru SEE)

18.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 428/68
               
            
         DECIZIA (UE) 2020/2152 A COMISIEI
         din 17 decembrie 2020
         privind taxele datorate Agenției Uniunii Europene pentru Cooperarea Autorităților de Reglementare din Domeniul Energiei pentru colectarea, utilizarea, prelucrarea și analizarea informațiilor raportate în temeiul Regulamentului (UE) nr. 1227/2011 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/942 al Parlamentului European și al Consiliului din 5 iunie 2019 de instituire a Agenției Uniunii Europene pentru Cooperarea Autorităților de Reglementare din Domeniul Energiei (1), în special articolul 32 alineatul (2),
         întrucât:
         
                     (1)
                  
                  
                     Concurența deschisă și echitabilă în cadrul piețelor interne ale energiei electrice și gazelor și asigurarea unor condiții de concurență echitabile pentru participanții la piață necesită integritatea și transparența piețelor angro de energie. Regulamentul (UE) nr. 1227/2011 al Parlamentului European și al Consiliului (2) stabilește un cadru cuprinzător pentru atingerea acestui obiectiv.
                  
               
                     (2)
                  
                  
                     Regulamentul (UE) nr. 1227/2011 impune Agenției Uniunii Europene pentru Cooperarea Autorităților de Reglementare din Domeniul Energiei, denumită în continuare „agenția”, să monitorizeze piețele angro de energie pentru a asigura, în strânsă cooperare cu autoritățile naționale de reglementare și cu alte autorități naționale, supravegherea eficace a acestora. Articolul 32 alineatul (1) litera (b) din Regulamentul (UE) 2019/942 introduce taxe pentru a îmbunătăți finanțarea agenției și a acoperi costurile legate de această funcție de monitorizare și supraveghere. O finanțare sporită disponibilă pentru agenție ar trebui, de asemenea, să-i permită acesteia să îmbunătățească calitatea serviciilor pe care le furnizează entităților care raportează date și, dacă este cazul, participanților la piață în general.
                  
               
                     (3)
                  
                  
                     La articolul 32 din Regulamentul (UE) 2019/942, legiuitorul prevede domeniul de aplicare și principiile de bază ale sistemului de taxe și însărcinează Comisia să stabilească taxele și modul în care acestea trebuie plătite.
                  
               
                     (4)
                  
                  
                     În conformitate cu articolul 32 alineatul (2) din Regulamentul (UE) 2019/942, s-a organizat o consultare publică și au fost consultate consiliul de administrație al agenției și Consiliul autorităților de reglementare. Consultarea publică a fost completată de un atelier cu părțile interesate, la care au fost invitați toți potențialii destinatari actuali ai sistemului de taxe, precum și asociațiile care reprezintă respectivii destinatari sau alți participanți la piață.
                  
               
                     (5)
                  
                  
                     Regulamentul delegat (UE) 2019/715 al Comisiei (3) stabilește regulamentul financiar cadru pentru organele care sunt instituite de Uniune în temeiul Tratatului privind funcționarea Uniunii Europene și al Tratatului de instituire a Comunității Europene a Energiei Atomice, care au personalitate juridică și primesc contribuții de la bugetul Uniunii. Agenția este un astfel de organ și, în conformitate cu Regulamentul delegat (UE) 2019/715, a adoptat propriile norme financiare, Regulamentul financiar al agenției (4), care nu se abat de la cele prevăzute în temeiul Regulamentului delegat (UE) 2019/715.
                  
               
                     (6)
                  
                  
                     Documentul de programare al agenției, elaborat în conformitate cu articolul 20 din Regulamentul (UE) 2019/942 și cu articolul 32 din Regulamentul financiar al agenției, conține programarea anuală și multianuală și, în acest context, stabilește în detaliu sarcinile agenției și resursele alocate pentru aceste sarcini. Prin urmare, documentul de programare este instrumentul adecvat de identificare a costurilor care sunt eligibile pentru a fi acoperite de taxe în temeiul articolului 32 alineatul (1) litera (b) din Regulamentul (UE) 2019/942.
                  
               
                     (7)
                  
                  
                     Costurile eligibile trebuie să includă costurile suportate de agenție pentru colectarea datelor în conformitate cu Regulamentul de punere în aplicare (UE) nr. 1348/2014 (5) al Comisiei, dar și pentru eventuale alte sarcini sau activități în temeiul Regulamentului (UE) nr. 1227/2011 care implică utilizarea, prelucrarea și analizarea datelor colectate pentru a asigura integritatea și transparența piețelor angro de energie. În conformitate cu articolul 20 din Regulamentul (UE) 2019/942, Comisia emite un aviz cu privire la proiectul de document de programare al agenției, inclusiv la propunerile agenției referitoare la costurile considerate eligibile pentru finanțarea din taxe.
                  
               
                     (8)
                  
                  
                     În conformitate cu articolul 31 din Regulamentul (UE) 2019/942, agenția trebuie să fie finanțată, în principal, din bugetul general al Uniunii. Prin urmare, veniturile din taxe nu trebuie să depășească contribuția alocată agenției din bugetul Uniunii.
                  
               
                     (9)
                  
                  
                     Pentru a asigura transparența în ceea ce privește utilizarea taxelor numai pentru a acoperi costurile eligibile și finanțarea în continuare a agenției în principal de la bugetul general al Uniunii, este necesar ca raportul anual de activitate consolidat, întocmit în conformitate cu articolul 48 din Regulamentul financiar al agenției, să furnizeze informații cu privire la diferitele surse ale veniturilor primite și la utilizarea acestor venituri.
                  
               
                     (10)
                  
                  
                     Participanții la piață trebuie să fie înregistrați la autoritățile de reglementare din statele membre în conformitate cu articolul 9 din Regulamentul (UE) nr. 1227/2011. Părțile care raportează, denumite și mecanisme de raportare înregistrate, sunt participanți la piață sau entități care raportează în numele participanților la piață, care îndeplinesc cerințele tehnice și organizaționale pentru a asigura schimbul și gestionarea eficientă, eficace și în condiții de siguranță a informațiilor, în scopul raportării informațiilor în temeiul articolului 8 din Regulamentul (UE) nr. 1227/2011 și în temeiul Regulamentului de punere în aplicare (UE) nr. 1348/2014. Mecanismele de raportare înregistrate trebuie să fie înregistrate direct la agenție și, prin urmare, lor le revine obligația de a plăti taxele.
                  
               
                     (11)
                  
                  
                     Facturile trimise mecanismelor de raportare înregistrate trebuie să includă informații cu privire la modul în care a fost calculată taxa, astfel încât mecanismul de raportare înregistrat să beneficieze de informații transparente cu privire la modul în care diferiții participanți la piață, pentru care acesta raportează date, contribuie la taxa facturată. Pentru a evita o sarcină financiară nejustificată pentru mecanismele de raportare înregistrate, trebuie să fie posibil ca facturile mari să fie plătite în tranșe, în acord cu agenția. Decizia cu privire la măsura în care operatorii de transport și de sistem din domeniul energiei electrice sau al gazelor, care sunt mecanisme de raportare înregistrate, pot recupera costurile suportate ca urmare a obligației de a plăti taxele datorate agenției de la utilizatorii rețelei prin intermediul tarifelor de rețea face parte din atribuțiile și competențele autorităților de reglementare ale statelor membre în temeiul articolului 59 alineatul (1) din Directiva (UE) 2019/944 a Parlamentului European și a Consiliului (6) și al articolului 41 alineatul (1) din Directiva 2009/73/CE a Parlamentului European și a Consiliului (7).
                  
               
                     (12)
                  
                  
                     În conformitate cu articolul 32 alineatul (2) din Regulamentul (UE) 2019/942, taxele trebuie să fie proporționale cu costurile serviciilor relevante furnizate într-un mod eficient din punctul de vedere al costurilor și să fie suficiente pentru a acoperi costurile respective și trebuie să fie stabilite la un nivel la care să se asigure că nu sunt discriminatorii și că nu reprezintă o sarcină financiară sau administrativă nejustificată asupra participanților la piață sau entităților care raportează în numele lor.
                  
               
                     (13)
                  
                  
                     Principalii factori de cost ai serviciilor relevante și, prin urmare, ai costurilor eligibile ale agenției sunt numărul de mecanisme de raportare înregistrate, numărul de participanți la piață pentru care raportează, precum și volumul și caracteristicile datelor pe care le raportează. Pentru a reflecta acești factori de cost, este necesar ca taxa pe care fiecare mecanism de raportare înregistrat trebuie să o plătească să fie formată dintr-o sumă forfetară, componenta forfetară reprezentând taxa de înregistrare, și o sumă variabilă, componenta taxei bazată pe evidențele tranzacțiilor, în funcție de numărul de participanți la piață pentru care mecanismul de raportare înregistrat raportează date, precum și de volumul și caracteristicile datelor raportate.
                  
               
                     (14)
                  
                  
                     Suma forfetară trebuie să reflecte costurile agenției pentru prelucrarea cererilor de înregistrare ca mecanisme de raportare înregistrate, precum și pentru asigurarea conformității continue a mecanismelor de raportare deja înregistrate cu cerințele prevăzute la articolul 11 din Regulamentul de punere în aplicare (UE) nr. 1348/2014. Întrucât aceste costuri sunt suportate de agenție, indiferent dacă mecanismele de raportare înregistrate raportează evidențe ale tranzacțiilor sau date fundamentale, suma forfetară trebuie să fie plătită de toate mecanismele de raportare înregistrate.
                  
               
                     (15)
                  
                  
                     Pentru a evita impunerea unei sarcini financiare nejustificate asupra mecanismelor de raportare înregistrate, suma variabilă menționată la articolul 6 trebuie să reflecte valoarea evidențelor tranzacțiilor raportate, care este legată de volumul de tranzacționare și, prin urmare, de veniturile potențiale ale unui mecanism de raportare înregistrat. Componenta variabilă trebuie să țină seama de faptul că multe mecanisme de raportare înregistrate raportează date pentru o multitudine de participanți la piață care sunt adesea activi pe mai multe piețe organizate și utilizează canale de tranzacționare diferite.
                  
               
                     (16)
                  
                  
                     Articolul 4 alineatul (1) literele (b) și (c) din Regulamentul de punere în aplicare (UE) nr. 1348/2014 exclude producătorii mici de energie electrică și gaze, care sunt adesea producători de energie din surse regenerabile, de la raportarea continuă în temeiul Regulamentului (UE) nr. 1227/2011. Introducerea taxelor nu trebuie să presupună crearea unei sarcini financiare pentru acești producători.
                  
               
                     (17)
                  
                  
                     Datele fundamentale, precum informațiile legate de capacitatea și de utilizarea instalațiilor de producție, stocare, consum sau transport de energie electrică și gaze naturale sau legate de capacitatea și de utilizarea instalațiilor GNL, sunt colectate de agenție doar pentru a completa evidențele tranzacțiilor colectate, cum ar fi ordinele, tranzacțiile, contractele nestandardizate sau contractele de transport. Prin urmare, datele fundamentale nu trebuie incluse în calculul componentei variabile a taxei. Întrucât statutul de mecanism de raportare înregistrat, ca atare, este un factor de cost semnificativ pentru agenție, mecanismele de raportare înregistrate care raportează date fundamentale trebuie totuși să plătească componenta forfetară a taxei.
                  
               
                     (18)
                  
                  
                     Pentru a descoperi în mod eficient abuzurile de piață, agenția nu colectează doar date privind tranzacțiile și alte contracte, ci și un volum considerabil de date privind ordinele de tranzacționare plasate pe piețe organizate, precum bursele de energie. Prin urmare, sistemul de taxe trebuie să acopere și ordinele de tranzacționare, pentru a asigura proporționalitatea costurilor. Din aceleași motive, informațiile privind ciclul de viață trebuie să fie, de asemenea, acoperite de sistemul de taxe.
                  
               
                     (19)
                  
                  
                     Sistemul de taxe nu trebuie să discrimineze tranzacționarea pe piețe organizate. Tranzacționarea de produse energetice angro în legătură cu furnizarea de energie electrică sau de gaze naturale pe piețe organizate se caracterizează printr-un nivel mai ridicat de standardizare decât tranzacționarea unor astfel de produse în afara piețelor organizate. În plus, evidențele tranzacțiilor raportate care provin de pe piețele organizate includ ordinele de tranzacționare. Evoluțiile pieței în ceea ce privește tranzacționarea contractelor de furnizare de energie electrică sau gaze naturale, cum ar fi tranzacționarea algoritmică și tranzacționarea de înaltă frecvență, devin tot mai importante, având ca rezultat raportarea unui număr din ce în ce mai mare de ordine de tranzacționare de pe piețele organizate pentru fiecare contract standard de furnizare, comparativ cu contractele de furnizare încheiate în afara piețelor organizate. Evidențele tranzacțiilor privind produsele energetice angro legate de furnizarea de energie electrică sau gaze naturale provenite de pe piețe organizate trebuie, prin urmare, să fie ponderate în mod diferit față de cele care provin din afara piețelor organizate, atunci când se calculează componenta variabilă a taxei.
                  
               
                     (20)
                  
                  
                     Produsele energetice angro legate de transportul energiei electrice sau al gazelor naturale se caracterizează printr-un nivel similar de standardizare a contractelor, indiferent dacă sunt tranzacționate în afara sau în cadrul piețelor organizate, și există o concurență limitată între tranzacționarea pe piețe organizate și tranzacționarea în afara acestora. În cazul acestor produse, sistemul de taxe nu trebuie, prin urmare, să facă diferența între evidențele tranzacțiilor care provin de pe piețe organizate și cele care provin din afara acestora.
                  
               
                     (21)
                  
                  
                     Întrucât taxele sunt stabilite în întregime prin prezenta decizie, care reprezintă temeiul pentru constatarea de către agenție a creanțelor, în conformitate cu articolul 71 din Regulamentul financiar al agenției, este necesar ca facturile să fie note de debit.
                  
               
                     (22)
                  
                  
                     În conformitate cu articolul 71 din Regulamentul financiar al agenției, o agenție trebuie să presteze servicii numai după ce taxa corespunzătoare a fost plătită integral. Întrucât taxele sunt calculate pe baza valorii evidențelor tranzacțiilor raportate în anul precedent, sumele de încasat și facturile pot fi stabilite, respectiv trimise, numai la începutul fiecărui an. Mecanismele de raportare înregistrate trebuie, cu toate acestea, să poată raporta în mod continuu datele agenției, așadar tot înainte de a fi plătit factura pentru anul respectiv. Totuși, în cazul în care un mecanism de raportare înregistrat întârzie cu plata facturii, agenția trebuie să aibă posibilitatea de a dezactiva capacitatea entității de a raporta date, în pofida înregistrării acesteia în temeiul articolului 11 din Regulamentul de punere în aplicare (UE) nr. 1348/2014.
                  
               
                     (23)
                  
                  
                     Anul 2021 urmează să fie primul an în care mecanismele de raportare înregistrate trebuie să plătească taxe pentru a acoperi costurile eligibile identificate în documentul de programare care urmează să fie adoptat de Consiliul de administrație al agenției până la 31 decembrie 2020, în conformitate cu articolul 20 din Regulamentul (UE) 2019/942.
                  
               
                     (24)
                  
                  
                     La începutul aplicării sistemului de taxe, mecanismelor de raportare înregistrate trebuie să li se dea posibilitatea de a analiza dacă doresc să își mențină înregistrarea la agenție. Prin urmare, chiar și după primirea facturii pentru taxa anuală, acestea trebuie să aibă posibilitatea de a evita obligația plății taxei informând agenția cu privire la faptul că nu doresc să mai fie un mecanism de raportare înregistrat. În acest caz, acestea trebuie să dispună de timpul necesar pentru a pune în aplicare soluții alternative pentru îndeplinirea obligațiilor care le revin în temeiul Regulamentului (UE) nr. 1227/2011, de exemplu, prin utilizarea serviciilor unui alt mecanism de raportare înregistrat. După primul an, mecanismele de raportare înregistrate trebuie să poată decide înainte de sfârșitul fiecărui an dacă doresc să mențină acest statut sau nu și trebuie, de asemenea, să nu aibă dreptul la rambursarea taxelor plătite sau la scutirea de taxele datorate.
                  
               
                     (25)
                  
                  
                     În conformitate cu articolul 32 alineatul (2) din Regulamentul (UE) 2019/942, Comisia trebuie să examineze periodic nivelul taxelor. Acest lucru ar trebui realizat împreună cu evaluările performanței agenției, în conformitate cu articolul 45 din Regulamentul (UE) 2019/942. O astfel de cerință nu împiedică revizuirea de către Comisie a sistemului de taxe, independent de evaluările respective.
                  
               
                     (26)
                  
                  
                     Este necesar ca prezenta decizie să intre în vigoare în a treia zi de la data publicării, întrucât documentul de programare al agenției pentru perioada 2021-2023, menționat la articolul 3 alineatele (1) și (2), urmează să fie adoptat în decembrie 2020. Întrucât 2021 urmează să fie primul an în care mecanismele de raportare înregistrate trebuie să plătească taxe, prezenta decizie a Comisiei, cu excepția articolului 3 alineatele (1) și (2), nu trebuie să se aplice de la intrarea sa în vigoare, ci de la 1 ianuarie 2021,
                  
               ADOPTĂ PREZENTA DECIZIE:
         
            Articolul 1
            Obiect
            Prezenta decizie stabilește taxele și modul în care acestea trebuie plătite către Agenția Uniunii Europene pentru Cooperarea Autorităților de Reglementare din Domeniul Energiei, denumită în continuare „agenția”, pentru colectarea, utilizarea, prelucrarea și analizarea informațiilor raportate de participanții la piață sau de entitățile care raportează în numele acestora în temeiul articolului 8 din Regulamentul (UE) nr. 1227/2011.
         
         
            Articolul 2
            Definiții
            În sensul prezentului regulament, se aplică definițiile termenilor „date fundamentale” și „piață organizată” prevăzute la articolul 2 alineatul (1) și la articolul 2 alineatul (4) din Regulamentul de punere în aplicare (UE) nr. 1348/2014.
            În plus, se aplică următoarele definiții:
            
                        1.
                     
                     
                        „mecanism de raportare înregistrat” înseamnă o entitate înregistrată la agenție în conformitate cu articolul 11 din Regulamentul de punere în aplicare (UE) nr. 1348/2014, în scopul raportării evidențelor tranzacțiilor sau a datelor fundamentale;
                     
                  
                        2.
                     
                     
                        „evidența tranzacției” înseamnă un set de date individual care conține detalii privind o tranzacție, un ordin de tranzacționare sau un contract, ori care conține informații privind ciclul de viață, cum ar fi modificări, rezilierea anticipată sau corecții ale tranzacțiilor, ale ordinelor de tranzacționare sau ale contractelor, set care este raportat agenției în conformitate cu articolul 3 din Regulamentul de punere în aplicare (UE) nr. 1348/2014;
                     
                  
                        3.
                     
                     
                        „participant la piață” înseamnă o entitate înregistrată la autoritatea națională de reglementare din statul membru în conformitate cu articolul 9 din Regulamentul (UE) nr. 1227/2011.
                     
                  
         
            Articolul 3
            Costuri acoperite de taxe
            
               (1)   Documentul de programare, inclusiv bugetul, adoptat de consiliul de administrație al agenției până la data de 31 decembrie a fiecărui an în temeiul articolului 20 din Regulamentul (UE) 2019/942, denumit în continuare „documentul de programare”, identifică acele costuri eligibile pentru finanțare prin taxe în anul următor și furnizează o estimare a costurilor eligibile care urmează a fi finanțate prin taxe pentru o perioadă suplimentară de doi ani. Costurile eligibile sunt costurile, inclusiv cheltuielile indirecte, suportate de agenție, pentru colectarea, utilizarea, prelucrarea și analizarea informațiilor raportate de mecanismele de raportare înregistrate.
            
            
               (2)   În documentul de programare se stabilește suma care trebuie acoperită de taxe în anul următor. Această sumă:
               
                           (a)
                        
                        
                           nu depășește costurile eligibile în temeiul alineatului (1);
                        
                     
                           (b)
                        
                        
                           este mai mică decât contribuția Uniunii la bugetul agenției, în conformitate cu bugetul Uniunii pentru anul respectiv.
                        
                     
            
               (3)   Agenția furnizează, în raportul anual de activitate consolidat, informații detaliate cu privire la valoarea taxelor colectate și la costurile acoperite de taxe în anul precedent, în conformitate cu articolul 48 din Regulamentul financiar al agenției. Agenția publică respectivele secțiuni ale acestui raport.
            
         
         
            Articolul 4
            Obligația de a plăti taxe
            
               (1)   Fiecare mecanism de raportare înregistrat plătește o taxă anuală calculată astfel cum se prevede la articolul 5. Toate taxele se plătesc în EUR.
            
            
               (2)   Până cel târziu la data de 31 ianuarie a fiecărui an, agenția trimite fiecărui mecanism de raportare înregistrat o factură pentru taxa anuală care trebuie plătită în termen de patru săptămâni. Factura conține informații detaliate cu privire la modul în care a fost calculată această taxă. Agenția și mecanismele de raportare înregistrate pot conveni ca facturile care depășesc 250 000 EUR să fie plătite în tranșe. Termenul de plată pentru ultima tranșă nu depășește data de 30 septembrie.
            
            
               (3)   În cazul în care o entitate depune o cerere pentru a deveni mecanism de raportare înregistrat, agenția trimite entității o factură egală cu 50 % din componenta forfetară reprezentând taxa de înregistrare în temeiul articolului 5 alineatul (1) litera (a) și acceptă cererea numai după ce factura este plătită. În cazul în care agenția respinge cererea, deoarece entitatea nu respectă cerințele prevăzute la articolul 11 din Regulamentul de punere în aplicare (UE) nr. 1348/2014, entitatea nu are dreptul la rambursarea taxei plătite. După înregistrarea unei entități ca mecanism de raportare înregistrat, agenția trimite entității o factură pentru suma rămasă constând în 50 % din componenta forfetară reprezentând taxa de înregistrare, în conformitate cu articolul 5 alineatul (1) litera (a), și, cu excepția cazului în care mecanismul de raportare înregistrat declară că va raporta exclusiv datele fundamentale, componenta bazată pe evidențele tranzacțiilor în temeiul articolului 6 alineatul (4).
            
            
               (4)   Mecanismele de raportare înregistrate, care nu mai sunt înregistrate la agenție, nu au dreptul la rambursarea taxelor plătite sau la scutirea de taxele datorate. Acestea plătesc taxa pentru anul respectiv în întregime, cu excepția cazului în care au informat agenția cel târziu până la data de 31 decembrie a anului precedent că nu mai doresc să fie înregistrate la agenție.
            
         
         
            Articolul 5
            Calculul taxelor anuale individuale
            
               (1)   Taxa anuală pe care trebuie să o plătească un mecanism de raportare înregistrat este egală cu suma următoarelor componente:
               
                           (a)
                        
                        
                           o componentă forfetară reprezentând taxa de înregistrare, în valoare de 9 000 EUR;
                        
                     
                           (b)
                        
                        
                           o componentă a taxei bazată pe evidențele tranzacțiilor, calculată în temeiul articolului 6, cu excepția cazului în care mecanismul de raportare înregistrat raportează exclusiv date fundamentale;
                        
                     
                           (c)
                        
                        
                           dacă este cazul, o corecție pozitivă sau negativă care să echilibreze diferențele dintre componenta taxei bazată pe evidențele tranzacțiilor, care a fost plătită în anul precedent, și componenta taxei bazată pe evidențele tranzacțiilor care ar fi trebuit să fie plătită în conformitate cu raportarea efectivă din anul respectiv.
                        
                     Valoarea corecției menționate la primul paragraf litera (c) se calculează prin scăderea componentei taxei bazată pe evidențele tranzacțiilor, calculată în anul precedent, din componenta taxei bazată pe evidențele tranzacțiilor calculată în anul curent.
               În cazul unui mecanism de raportare înregistrat, care a fost înregistrat pentru prima dată în anul precedent, valoarea corecției în conformitate cu primul paragraf litera (c) se calculează scăzând suma obținută în conformitate cu articolul 6 alineatul (4) din componenta taxei bazată pe evidențele tranzacțiilor, calculată în anul curent în temeiul articolului 6 alineatul (5), după împărțirea acesteia din urmă la 365 și înmulțirea sa cu numărul de zile calendaristice cuprinse între data înregistrării și sfârșitul anului precedent.
               O valoare negativă a corecției menționată la primul paragraf litera (c) nu poate fi superioară componentei taxei bazate pe evidențele tranzacțiilor calculată pentru exercițiul în curs.
            
            
               (2)   În cazul în care suma taxelor individuale calculate pentru fiecare mecanism de raportare înregistrat în temeiul alineatului (1) ar depăși valoarea care trebuie acoperită de taxe în temeiul articolului 3 alineatul (2), taxa individuală pe care fiecare mecanism de raportare înregistrat va trebui să o plătească este redusă prin înmulțirea acesteia cu un factor de reducere calculat după cum urmează:
               
                  
            
         
         
            Articolul 6
            Calculul componentei taxei bazate pe evidențele tranzacțiilor
            
               (1)   Componenta taxei bazată pe evidențele tranzacțiilor se calculează pe baza evidențelor tranzacțiilor raportate în anul precedent de către fiecare mecanism de raportare înregistrat, după cum urmează:
               
                           (a)
                        
                        
                           Agenția identifică grupurile de date ale mecanismului de raportare înregistrat respectiv. Un grup de date este alcătuit din unul dintre următoarele elemente:
                           
                                       (i)
                                    
                                    
                                       toate evidențele tranzacțiilor care prezintă produse energetice angro în temeiul articolului 3 alineatul (1) litera (a) din Regulamentul de punere în aplicare (UE) nr. 1348/2014, provenite de la un anumit participant la piață care utilizează o piață organizată specifică;
                                    
                                 
                                       (ii)
                                    
                                    
                                       toate evidențele tranzacțiilor care prezintă produse energetice angro, în temeiul articolului 3 alineatul (1) litera (a) din Regulamentul de punere în aplicare (UE) nr. 1348/2014, care provin de la un anumit participant la piață care nu utilizează o piață organizată;
                                    
                                 
                                       (iii)
                                    
                                    
                                       toate evidențele tranzacțiilor care prezintă produse energetice angro, în temeiul articolului 3 alineatul (1) litera (b) din Regulamentul de punere în aplicare (UE) nr. 1348/2014, care provin de la un anumit participant la piață;
                                    
                                 
                     
                           (b)
                        
                        
                           pentru fiecare dintre grupurile de date menționate la litera (a), agenția identifică subcomponenta taxei în conformitate cu alineatul (2) sau cu alineatul (3);
                        
                     
                           (c)
                        
                        
                           componenta taxei bazată pe evidențele tranzacțiilor este egală cu suma subcomponentelor identificate în conformitate cu litera (b).
                        
                     
            
               (2)   Subcomponentele taxei în funcție de grupul de date pentru evidențele tranzacțiilor în temeiul alineatului (1) litera (a) punctele (i) și (iii) sunt următoarele:
               
                           Evidențele tranzacțiilor per grup de date
                        
                        
                           Subcomponenta taxei în EUR
                        
                     
                           1-1 000 
                        
                        
                           250
                        
                     
                           între 1 001  și 10 000 
                        
                        
                           500
                        
                     
                           între 10 001  și 100 000 
                        
                        
                           1 000 
                        
                     
                           între 100 001  și 1 milion
                        
                        
                           2 000 
                        
                     
                           Peste 1 milion și până la 10 milioane
                        
                        
                           4 000 
                        
                     
                           Peste 10 milioane și până la 100 de milioane
                        
                        
                           8 000 
                        
                     
                           Peste 100 de milioane
                        
                        
                           16 000 
                        
                     
            
               (3)   Subcomponentele taxei în funcție de grupul de date pentru evidențele tranzacțiilor în temeiul alineatului (1) litera (a) punctul (ii) sunt următoarele:
               
                           Evidențele tranzacțiilor per grup de date
                        
                        
                           Subcomponenta taxei în EUR
                        
                     
                           între 1 și 100
                        
                        
                           250
                        
                     
                           101-1 000 
                        
                        
                           500
                        
                     
                           între 1 001  și 10 000 
                        
                        
                           1 000 
                        
                     
                           între 10 001  și 100 000 
                        
                        
                           2 000 
                        
                     
                           între 100 001  și 1 milion
                        
                        
                           4 000 
                        
                     
                           Peste 1 milion și până la 10 milioane
                        
                        
                           8 000 
                        
                     
                           Peste 10 milioane
                        
                        
                           16 000 
                        
                     
            
               (4)   În cazul unui mecanism de raportare nou înregistrat, componenta bazată pe evidențele tranzacțiilor în anul înregistrării este de 65 EUR pentru fiecare zi calendaristică de la data înregistrării și până la sfârșitul anului. Mecanismul de raportare înregistrat și agenția pot conveni de comun acord cu privire la o valoare diferită pentru a reflecta mai bine raportarea estimată a mecanismului de raportare înregistrat.
            
            
               (5)   În cazul unui mecanism de raportare înregistrat, care a fost înregistrat pentru prima dată în anul precedent, numărul de evidențe ale tranzacțiilor pentru fiecare grup de date este ajustat înainte de identificarea subcomponentelor taxei respective, după cum urmează:
               
                  
            
         
         
            Articolul 7
            Executare
            
               (1)   Facturile trimise de agenție în temeiul articolului 4 alineatul (2) sau (3) constituie note de debit în temeiul articolului 71 din Regulamentul financiar al agenției.
            
            
               (2)   Agenția ia toate măsurile legale adecvate pentru a asigura plata integrală a facturilor emise prin aplicarea normelor relevante, inclusiv a celor privind penalitățile de întârziere și recuperarea, din Regulamentul financiar al agenției.
            
            
               (3)   În cazul în care un mecanism de raportare înregistrat întârzie cu plata taxei pentru o perioadă de cel puțin o lună, agenția poate decide să dezactiveze capacitatea mecanismului de raportare înregistrat de a raporta date agenției până la plata integrală a taxei.
            
         
         
            Articolul 8
            Norme tranzitorii în 2021
            Pentru taxele plătite în 2021 se aplică următoarele norme specifice:
            
                        (a)
                     
                     
                        termenul cel mai scurt pe care agenția îl poate stabili pentru plata facturilor în temeiul articolului 4 alineatul (2) este de 31 martie 2021;
                     
                  
                        (b)
                     
                     
                        mecanismele de raportare înregistrate care informează agenția cel târziu până la 31 martie 2021 că nu mai doresc să fie înregistrate la agenție nu sunt obligate să plătească taxa. Acestea pot continua să raporteze date până la 30 iunie 2021;
                     
                  
                        (c)
                     
                     
                        în cazul mecanismelor de raportare înregistrate care nu plătesc taxa, posibilitatea raportării datelor către agenție poate fi oprită cel mai devreme din 1 iulie 2021, în conformitate cu articolul 7 alineatul (3);
                     
                  
                        (d)
                     
                     
                        articolul 5 alineatul (1) litera (c) nu se aplică taxelor percepute în 2021.
                     
                  
         
            Articolul 9
            Evaluare
            Comisia evaluează punerea în aplicare a prezentei decizii până la 5 iulie 2024 și, ulterior, o dată la cinci ani, alături de evaluarea care trebuie efectuată în temeiul articolului 45 din Regulamentul (UE) 2019/942.
         
         
            Articolul 10
            Intrarea în vigoare și aplicarea
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.
            Se aplică începând cu 1 ianuarie 2021.
            Articolul 3 alineatele (1) și (2) se aplică însă de la data intrării în vigoare.
         
         
            Adoptată la Bruxelles, 17 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 158, 14.6.2019, p. 22.
         
            (2)  Regulamentul (UE) nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (JO L 326, 8.12.2011, p. 1).
         
            (3)  Regulamentul delegat (UE) 2019/715 al Comisiei din 18 decembrie 2018 privind regulamentul financiar cadru pentru organele instituite în temeiul TFUE și al Tratatului Euratom și menționate la articolul 70 din Regulamentul (UE, Euratom) 2018/1046 al Parlamentului European și al Consiliului (JO L 122, 10.5.2019, p. 1).
         
            (4)  Decizia nr. 8/2019 a Consiliului de administrație al Agenției pentru Cooperarea Autorităților de Reglementare din Domeniul Energiei din 21 iunie 2019 privind Regulamentul financiar al Agenției pentru Cooperarea Autorităților de Reglementare din Domeniul Energiei.
         
            (5)  Regulamentul de punere în aplicare (UE) nr. 1348/2014 al Comisiei din 17 decembrie 2014 privind raportarea de date, pentru punerea în aplicare a articolului 8 alineatele (2) și (6) din Regulamentul (UE) nr. 1227/2011 al Parlamentului European și al Consiliului privind integritatea și transparența pieței angro de energie (JO L 363, 18.12.2014, p. 121).
         
            (6)  Directiva (UE) 2019/944 a Parlamentului European și a Consiliului din 5 iunie 2019 privind normele comune pentru piața internă de energie electrică și de modificare a Directivei 2012/27/UE (JO L 158, 14.6.2019, p. 125).
         
            (7)  Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă în sectorul gazelor naturale și de abrogare a Directivei 2003/55/CE (JO L 211, 14.8.2009, p. 94).